《题画》
清代·嵇璜

人间何处无仙源，尘中回首空云烟。武陵胜游那可复，流水已云花徒然。

龙眠才子独超俗，矫如白鹤清如泉。潘江陆海竟倾泻，偶尔逸兴追斜川。

出世有心非避世，置身早在家山前。鸭头小艇落君手，桃花锦浪波翻天。

飞红如雨点襟袖，风流直与春争妍。清溪百曲见平陆，可有秦人旧种田。

莫笑南阳刘子骥，重来已是三千年。向闻安期洒醉墨，烂霞十里烘婵娟。

移船不羡天上坐，酌酒竟就花间眠。人生到此自可乐，何必采药求神仙。

问津我亦抱夙志，誓将短棹来延缘。但恐君才方负济川望，安能扁舟共泛再续《桃源》篇。

作者简介：（1711—1794）清江苏无锡人，字尚佐，一字黼廷，晚号拙修。嵇曾筠子。雍正八年进士。少时从父视察河工，熟悉情况。乾隆间历南河、东河河道总督。四十六年，观察河情，谓必改归山东入海，请乘决河之势，挽全河北之流，时不能用。晚年加太子太保，为上书房总师傅。卒谥文恭。